*Cuculus canorus canorus* + *Sylvia nisoria*
**Дамчестото грмушарче** (науч. *Sylvia nisoria*) е мала врапчевидна птица која се размножува низ умерените региони на централна и источна Европа и централна и западна Азија. Ја има и во Македонија. Таа е птица преселница што зимува во тропска источна Африка.

Опис
----

Дамчестото грмушарче е најголемо во родот *Sylvia*. Долго е 15.5–17 см и тежи 22–36 грама. По боја е претежно сивкаво одозгора и белкаво одоздола. Возрасните мажјаци се темносиви одозгора со бели рабови на пердувите од покривните пердуви и пердувите на опашката, и многу избраздени одоздола. Женките се слични, но малку посветли и имаат само светли рабови. Младите птици се портокаловосивокафеави одозгора, светлопортокалови одоздола и имаат малку набраздувања. Очите имаат жолт ирис кај возрасните и темен кај младенчињата. Клунот е црнкав со посветла основа, и нозете се цврсти, сивокафеави.

Таксономија
-----------

Во рамките на родот *Sylvia* дамчестото грмушарче е многу карактеристично со својата набраздена долна страна од телото. Се чини дека оваа птица ја претставува сопствената древна лоза на *Sylvia* и дека нема ниту еден многу близок роднина во родот.

Има два подвида. Номинираниот *Sylvia nisoria nisoria*, кој е распространет низ целиот свој опсег и подвидот *Sylvia nisoria merzbacheri*, кој го има само во источните делови, по работ на опсегот, во Средна Азија. Вториов е незначително посветол и помалку избразден. Некои автрои ги сметаат за синонимски.

Живеалиште и поведение
----------------------

Дамчестото грмушарче е птица на отворената земја со грмушки за гнездење, со многу сличен начин на живеење и живеалиште со сивото свраче.

Гнездото го гради во грмушки или трње и несе 3-7 јајца. Претежно се храни со инсекти, но јаде и бобинки како и друго меко овошје, особено на крајот од летото и наесен. Песната му е пријатно чрчорење како на градинското грмушарче со многу чисти ноти, но малку погрубо и понемелодично и малку повисоко. Некои го мешаат со пеењето на обичното грмушарче.

Статус
------

Европаската популација изнесува околу 460.000 пара. Во некои области нивниот број се намалува, особено на запад, во Данска (каде сега е изумрен вид) и Германија, заради губење на животната средина од интензивното земјоделство. Од друга страна, пак, има и некои зголемувања на бројноста, во Украина и јужна Финска. Понаисток, бројот е стабилен.

Според Црвениот список на МСЗП ова е вид со најмала загриженост.

Наводи
------

1. ↑  BirdLife International (2012). „*Sylvia nisoria*". *IUCN Red List. Version 2012.1*. International Union for Conservation of Nature. Посетено на 16 July 2012.
2. 1 2 3  Del Hoyo, J. Elliot, A. & Christie, D. (editors). (2006). *Handbook of the Birds of the World*. Volume 11: Old World Flycatchers to Old World Warblers. Lynx Edicions. ISBN 84-96553-06-X.
3. 1 2  Svensson, L. Mullarney, K. & Zetterström, D. (2009). *Collins Bird Guide*, second edition. HarperCollins, London ISBN 978-0-00-726726-2.
4. 1 2  Snow, D. W. & Perrins, C. M. (1998). *The Birds of the Western Palearctic* (Concise. изд.). Oxford: Oxford University Press. ISBN 0-19-854099-X.
5. ↑  Helbig, A. J. (2001). Phylogeny and biogeography of the genus *Sylvia*. Pp. 24-29 in: Shirihai, H. Gargallo, G. Helbig, A. J. & Harris, A. *Sylvia Warblers*. Helm Identification Guides ISBN 0-7136-3984-9
6. ↑  Jønsson, K. A. & Fjeldså, J. (2006). A phylogenetic supertree of oscine passerine birds (Aves: Passeri). *Zool. Scripta* 35 (2): 149–186. doi:10.1111/j.1463-6409.2006.00221.x
7. ↑  Williamson, K. (1976). *Identification for Ringers: The Genus Sylvia*. British Trust for Ornithology.

|  |  |
| --- | --- |
| Ризница | „Дамчесто грмушарче" на Ризницата ? |

Надворешни врски
----------------

* Видео со пеење на дамчестото грмушарче во Преспанско на YouTube
* Avibase